Uluka
Bikoro bi Inde
1 Anu gbardang waa wuzi u inko iriba u nyettke u timum sa taa myinca anyimo aru. 2 Kasi anime sa wa nyan duru, an deba sa wa tari ajeni, we ana kadura wani. 3 Barki anime ani mi ma, sa ma gunguzuno memerum timum ti riri ti tuba sa mi ma nyettiki i inde hu unu udandang Tiyofilos. 4 Bati irusi kadere ki mum besa abezizi shi. 5 Anyimo a tiye ti Hiridus, Ugomo wa Yahudawa, ure una katuma ka Asere ma rani niza ni meme zakariya, masuri u watu u Abija. Une umeme ma suri anikura ni Haruna mani, niza ni meme naa zi Alisabatu. 6 Vat uwe ana biyyau bi Ugomo Asere wani, anu tarsa u inso u tize ta Asere. 7 Ani me waa zin vana ba, barki sa Alisabatu ma kem uyoo ba vat uwe waa mu una. 8 Yaa cukuno sa Zakariya ma raa ahira Asere ma zinu cira ukatuma ka kadura kage sa a nya me. 9 Kasi sa aka zauka debe sa madi hang kadura me, aka zauka a nyimo zauka barki katuma ku Ugomo Asere barki upunsa umucungo. 10 Vat ni ori na nabu wadi wuzi biringara amatara ingi azin nu punsa umucungo. 11 Aname Bibe bi kadura ka Asere ba eh me bi tonno a tari ti nare ta hira u agadi ahira upunsa u wito unice. 12 Sa Zakariya ma iri me ma wu zabot biyau bi meki me. 13 Ani me bibe bi kadura ka Asere bi gun me, “Kati u kunna biyau ba, Zakariya, barki a kunna biringara bi we me. une uwe me madi yoo vana adi nya me niza Yuhana. 14 Udi kunna mang nan shew, anu gbardang wadi kunna urunta uyoo umeme. 15 Madi cukuno unu udangdang a hira Asere madi da sa me ubere ba, nani bire bi sizasiza bini kara ba, madi myinca in bi be usuro apuru a inome. 16 Adi kurzo a Isarailawa gbardang a hira Ugomo uwe me Asere. 17 Madi haki in mu henu mubi be nan nikara ni Iliya. Madi wuzi anime bati ma gamirka muriba manka coo ahira ahana, bati anu zatu kunna utize wadi haaki unu sa abarka anu Ugomo Asere mani. 18 Zakariya magun bibe bikadura ka Asere, “Indi wu aneni in rusi ani me? mi be ucokoro, une um uwari.” 19 Bibe bi kadura ka Asere, bi kabirka bi gun me, “Mi mani Jibirailu, debe sa ma tunzino aje Asere. A tumum in buki we, tize turunta. 20 Ira, udi cukuno ubabana udda boo tize ba, se rono be sa timum tigeme tidi myinca. Ane ani barki daki ya hem in tize tum ba, sa tidi myinca anyimo uganiya uhuma.” 21 Uganiya anu waa zin nu be u Zakariya. waa innu simira sa ma ziki uganiya gbardang a nyimo udenge Asere. 22 Sa ma suri, dama kem ache u boo utize nan we ba. Wa rusi ma iri imum a tiroo sa ma rani a nyimo udenge Asere. Maa wuzi kasi ubabana sarki tize. 23 Sa tiye ti katuma kame me ka aki, ma dusa akura ameme. 24 Usuro atiye ti geme, une umeme Alisabatu ma wu apuru tipeu cibi ma ciki nihunzi me. Magu, 25 “Imum be sa Asere ma wuzum bati ma karum mu'i aje anabu. 26 Anyimo upeu utasi, Asere maa tumi bibe bika kadura ka Asere Jibirailu anipin nu Galili sa agusan u Nazaret. 27 Ahira aku bura ku mare manyani niza me Isubu uni nikura ni Dauda mani, niza niku bura me Maryamu. 28 Ma eh magun kubura me, “Ni isi, hu sa wa kem ukaba Asere mazi nan hu.” 29 Anime, ubasa u kubura me uhun ne me barki agburang magu “niyaya ni isi nazige me.” 30 Bibeu bi kadura ka Asere bi gu, “Kati ukunna biyau ba, Maryamu, hu wa kem uhem ahira Asere. 31 Ira, udi wu apuru u yoo vana udi nya me niza 'Yeso'. 32 Madi wu niza adi tisa me vana ugomo udadang. Ugomo Asere madi nya me ukpanku wa acoo me Dauda. 33 Madi wuzi tigomo akura a Yakubu sarki umarsa, tigomo ti manyanga ma meme tida mara ba.” 34 Maryamu magun bibeu bi kadura ka Asere me, “Adi wu aneni imum igeme iwu, mi sa inda tam vana uruma ba?” 35 Bibeu bi kadura ka Asere bi kabirka bi gun me, “Bibeu biriri bi di eh we in nikara nu Ugomo Asere. Ane ani unu ulau sa udi yoo me adi tisa me vana Asere. 36 Ira, uhenu uweme Alisabatu ma wuna apuru anyimo a tiwari, upeu utasi wa zigeme in na apuru sa a tisa me unu wabi. 37 Rusa ire imum ida tekime nikara na Asere ba.” 38 Mariyamu magu, “Ira mi une ukatuma ka Asere kani. Ca kadura ka weme ka cukuno anime.” Anime Bibeu bi kadura ka Asere bi dusa. 39 Mariyamu ma hiri dibe dibe ati ye tigino me ma ha anyimo ani pana ni nipin nu Yahudiya. 40 Ma dusa akura a Zakariya maka iso Alisabatu. 41 Sa Alisabatu ma kunna ni isi ni Maryamu, vana umeme anyimo apuru ma hinna, anime Alisabatu ma myinca in bibeu bi lau. 42 Ma yeze ni myirang ni meme in nikara magu, “Hu unu imum iriri ini anyimo aneh, imum iriri ini a zo iburu ini ba apuru aweme. 43 Nyanini ya kem sa a'ino Asere am ma aye ahira am? 44 Ira, uganiya sa ni isi niwe me na ribem a titui, vana apuru amme ma hinna inni riba irum. 45 Imumu ihuma ini me sa ma hem agi timum sa abuki me ta suri ahira Asere.” 46 Mariyamu magu, “Iriba im nonziko Asere. 47 Bibeu bum ba kunna mang inna Asere unu bura um. 48 Barki anime ma ira usiziki me urere u'eh. Barki uhira ana me uhana uka biki ure ucara wadi nonzo Asere. 49 Barki anime meme ugomo udangdang sa ma wuzam anyimo aniza nu meme ni lau. 50 Ubenki umeme uda marsa me ba uzika ucara u hana ucara sa wa nonzo me. 51 Ma bezi nikara in tari tume, ma samirka ande sa wazin nu wetere unu basa umuriba muwe me. 52 Maa tuzo ahana atigomo a makpanku mawe me maduku yaze ande sa wa sizikiwe. 53 Maa rin ina nu mukomo inti mum tiriri, anu u kem, ma gidi we wa dusan tari ti hura. 54 Ma benki urere u meme Isaraila, bati ma ringi, ma bezi me iriba ineze. 55 (kasi sa maa buki anka coo aru) uhana Ibrahim nan nikura numeme sarki umarsa.” 56 Mariyamu ma cukuno nan Alisabatu ti peu ti taru maduku kuri akura ameme. 57 Aname sa tiye tu yoo uvana u Alisabatu ta wuu ma yoo vana uruma. 58 Anu utura ume me nan nanu akura aweme wa kunna agi Asere a bezi me iriba ineze kang, wa kunna mang nan me. 59 Sa a cukuno anime rono uwitutari wa eh wa gbari vana me, wada nyame niza “Zakariya” usuro acoo me. 60 Daki aneba a inome magu, “Manyarum, adi tisame Yuhana” 61 Wa gunme, “Uye mazoni sa a tisame inni za nigeme anyumo anu henu uweme”. 62 WA wuzi ure ugunguzino niya niza nini acoo ma nyara a nyame. 63 Acoo me ma ikiwe imumbe sa madi nyettike nizameni, “Ma nynyettike yuhana” imumme i nyawe biyau vat uwe. 64 Sa ma poko anyo ameme ni lem me ni dusa derti, ma buu tiza nan ni nonzo na sere. 65 Biyau bi meki anume ta dusa piit apana a ma nyanga ma Yahudawa. 66 Ande sa wa kunna tize tiginome wa inki tini amu riba vat, wagusi, “Nyanini vana ugeme madi cukuno fee?” Barki sa tari ta Asere tizi nanme. 67 “Ni nonzo na Asere, Asere a Isarailawa, barki sa ma aye ubenki nan nuguguzino u bura anabu. 68 Asere anu Israila azi gongon, barki ma kem makuri ma nya nice barki anu a meme. 69 Ma yezen duru ni hure nu bura uru a nyumo ani kura ni Dawuda, 70 Kasi imum be sa ma buki usuru a nyoo una kadurame sa ma rani datti. 71 Madi eh duru in nunu bura a tari ta nu nyara u huza uru vat sa da wa hem in haru ba. 72 Madi wuzi anime bati ma bezi anka coo uru iruba ineze nan ni mum be sa wa barka ire-re wa inki, 73 Imum be sa wamu barka nan Ibrahim a coo uru. 74 Ma tonikon duru, indabe sa a burin duru a tari tanu nyara uhuza uru, tidi tarsime sarki biyyau, 75 Ahira a lau, tidi cukunoni tau vat ti yei turu. 76 Eh, nan hu, vaname, adi gum me una kadura ka hira a dandang, ane ani udi nani ahira a Asere bati ubarka tina, ukuri ubarka anabu barki u aye umeme, 77 Ubuki anabu abanga ubenki nan nu visa u sizikime uweme. 78 Udi cukunoo anime barki ubenki sa Asere wa wuzin duru usuru uwui ahira ana za ma eh u benki uru, 79 Ti bezi ma saa ahira ande sa wa ciki ama rew nan nu hurtu iwono. madi wuzi anime bati ma tarsi in tibuna turu u hana ahira ati cukum ti mang”. 80 Aname sa vaname ma unna ma wu nikara abi beu, ma ciki ani jaa uka biki tiyei to suru umeme anyumo anu a Isaraila.